Иван Никитин
На художника

Превод от руски: Иванка Павлова, —

chitanka.info

Аз знам, душата ти от мъка стене,

когато сам, в съмнение твориш,

Ръце отпускаш с длани на колене

и ням пред мъртвото платно седиш.

Захвърляш четка и бои сърдито,

оброняш на гърдите си глава

и твоето изкуство упорито,

и своя труд проклинаш след това.

Но после, щом гнева си уталожиш,

от творческата сила озарен,

върху статива пак платно ще сложиш

и ще работиш с обич нощ и ден.

И ето, вече всичко е готово:

прииждат хора и расте глъчта

и чуваш не едно похвално слово —

смутена млъква всяка клевета.

А ти стоиш с душа обезверена

пред своето платно отново сам.

Ни красота, ни мисъл въплътена

намираш в него и те мъчи срам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.